《杨园四题 其一》
宋代·释居简

草薰薰，木欣欣，海棠昨日随雨零。牡丹欲放金紫新，馀芳各自争鲜明。

小圃日涉不日成，品分目署月旦评。是家当年驾卢骆，祖烈亭亭相博约。

振陋锄荒十亩馀，坐看鸢飞与鱼跃。奇奇怪怪幻玲珑，白白红红相杂错。

小伫人间日月长，更拓胸中小丘壑。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。